Cum in claustro sancti Symphoriani die ad hoc statuta conuenissent Domnus Gauterius Abbas, Ansericus Decanus, Humbaldus Cantor, Gauterius Praepositus aliique quam plurimi tam clerici quam laici, praedictus Abbas, sicut promiserat et constituerat, tres ministros, Robertum de Prato, Petrum Berten et Raynaldum, decanum de Ferreria, in medium aduocauit et ut illos redditus quos in terris sancti Symphoriani ad canonicos pertinentibus tam ipse quam antecessores sui ex consuetudine habuerant, fideliter enarrarent commonuit. Praedicti itaque ministri in quibus locis quas consuetudines Abbates usque ad id tempus habuerant in hunc modum publice narrauerunt et quod ita uerum esset iure iurando se firmaturos promiserunt. De uillicatione sua dixit praedictus Robertus quod, exceptis quibusdam mansis, in uilla sancti Symphoriani in terra canonicorum habet Abbas saluamentum, ex singulis domibus mansuetis singulos agnos, si tres aut amplius habeat agnos mansoerius, si vero minus, gallinam; habeat etiam medietatem iustitiae; in claustro uero et in officinis claustri medietatem nihilominus iustitiae, exceptis iniuriis a canonicis factis; si autem in eadem uilla abbatem hospitari contigerit, hospitabitur plus in sua parte abbatiae; deinde si plura ei necesse fuerint hospitia, hospitabitur et in domibus pertinentibus ad canonicos, ita tamen ut nihil hospites amplius ibidem accipiant quam foenum uel stramen equis suis. In uillis autem quae Monseines et Paientium appellantur, habet abbas saluamentum et medietatem iustitiae et qui coloniam habet debet ei unum sectorem et alium carratorem; sector accipit duos panes, carrator unum. Maior uero praedictarum uillarum habet ab abbate ad manducandum. In uillis uero quae sancti Dionisii et Droisonium appellantur, quae liberae et communes sunt canonicorum, nihil omnino habet Abbas; potest hoc solum quod in illis hominibus qui dietarii uulgo appellantur habet abbas medietatem iustitiae; potest iniurias quae fracturae terrae appellantur, ita tamen quod minister abbatis de huiuscemodi hominibus prius clamorem faciet ministris canonicorum et per eos iustitiam accipiet. Si in illis remanserit Abbas, sibi si uoluerit medietatem iustitae accipiet. Praedicti siquidem ministri Petrus et Raynaldus, priusquam diuisae sunt consuetudines quae ad Glanonensem pertinent potestatem et quae ad abbatiam, quas tamen tunc una tenebat persona, uidelicet praedictus Gauterius Abbas, diuise distincteque easdem consuedudines diluci dauerunt in hunc modum. Ex parte Glanonensis potestatis, habet praedictus Gauterius in terra sancti Symphoriani de Ferreria in singulis mansis saluamentum, duos uidelicet sextarios auenae, unum panem, denarium unum, gallinam unam, boisiam chindi unam, gerbam unam, praeterea manducare unum in maiore, secundum manducare in manso de Visigneolo, tertium manducare de omnibus aliis communiter mansoeriis. Ex parte vero Abbatis, habet in praedicta terra medietatem iustitiae, potest emendationem occisorum quae uulgo lex appellatur et sanguinem. Qui uero coloniam tenet, exceptis duobus, debet abbati sectorem unum, si tamen pratum eius crastina post pratum canonicorum a ministris abbatis eisdem colonis secandum praesentetur; quod si forte euenerit ut canonici non faciant pratum suum secare in dominio, non perdit Abbas sectorem suum. Omnibus istis consuetudinibus publice ita declaratis, præfati tres ministri se uerum dixisse et nullam consuetudinem ad abbatem pertinentem ibidem tacuisse se scientibus manibus propriis super sanctas reliquias iurauerunt. Praefatus igitur Dommus Gauterius Abbas, sicut promiserat et statuerat, propter quod etiam conuentus ille confluxerat, quemdam Rainaldum nomine in manibus Domni Anserici Decani Ecclesiae sancti Symphoriani manu propria reddidit, qui ex praecepto eiusdem Abbatis, ipso eodem audiente, super sanctas reliquias iurauit quod, exceptis istis ita denominatis consuetudinibus, Domnus abbas Gauterius in servis seu hominibus ad canonicos pertinentibus amplius neque per se neque per submissam personam se sciente accipiet; quod si forte eo ignorante contingat, infra quadraginta dies quo praefatus Gauterius ad rationem mittetur uel per Decanum uel Cantorem uel Praepositum uel, si quocumque modo per istos remaneat, per duos aut tres canonicos Ecclesiae, consilio capituli seu caput rei reddendo seu placitum quod capitulum gratanter accipiat exequendo saepe dictus Gauterius etiam dabit. Harum consuetudinum enumerationem et huius iuramenti tenorem uiderunt et audierunt Ansericus Decanus, Vmbaldus Cantor, Stephanus Cantor sancti Nazarii, Achadeus, Robertus, Ingelbertus, Anselinus miles, Ascherius, Alenardus, Bernardus, Rotbertus, Wilelmus. Ex parte Domni Gauterii Abbatis: Vgo Abbas sancti Stephani, Seuinus de Cutellicani, Tetbaldus Glanonis miles, Ascherius, Hirannus, Vmbaldus, Seuinus de Rocha.